Broj: 711-I-656-M-37/18-03-11

Zagreb, 4. svibnja 2018.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavka 1. podstavka 2. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu: ZSSI), **na zahtjev dužnosnika Ante Martinca, općinskog načelnika Općine Sukošan**,za davanjem mišljenja**,** na 9. sjednici, održanoj dana 4. svibnja 2018.g., daje sljedeće:

**MIŠLJENJE**

1. **Kod stjecanja nekretnina na temelju ugovora o doživotnom uzdržavanju, dužnosnik je dužan Povjerenstvu podnijeti izvješće o imovinskom stanju dužnosnika povodom bitne promjene istekom godine u kojoj je promjena nastala, odnosno istekom godine u kojoj je primatelj uzdržavanja preminuo, budući da Zakon o obveznim odnosima propisuje kako davatelj uzdržavanja stječe imovinu primatelja uzdržavanja u trenutku smrti primatelja.**
2. **Kod stjecanja nekretnina na temelju ugovora o dosmrtnom uzdržavanju, dužnosnik je dužan Povjerenstvu podnijeti izvješće o imovinskom stanju dužnosnika povodom bitne promjene istekom godine u kojoj, sukladno ugovoru o dosmrtnom uzdržavanju koji je sklopio, stekne nekretnine koje su predmet toga ugovora.**

Obrazloženje

Zahtjev za davanjem mišljenja Povjerenstva podnio je Ante Martinac, općinski načelnik Općine Sukošan. U knjigama ulazne pošte zahtjev je zaprimljen 12. ožujka 2018.g. pod poslovnim brojem 711-U-888-M-37/18-01-2, povodom kojeg se vodi predmet broj M-37/18.

Člankom 3. stavkom 1. podstavkom 43. ZSSI-a propisano je da su općinski načelnici dužnosnici u smislu navedenog Zakona, stoga je i Ante Martinac, povodom obnašanja dužnosti općinskog načelnika Općine Sukošan, obvezan postupati sukladno odredbama ZSSI-a. Člankom 6. stavkom 1. i stavkom 2. ZSSI-a propisano je da su dužnosnici, u slučaju dvojbe je li neko ponašanje u skladu s načelima javnih dužnosti, dužni zatražiti mišljenje Povjerenstva, koje je potom dužno na zahtjev dužnosnika dati obrazloženo mišljenje u roku od 15 dana od dana primitka zahtjeva.

Dužnosnik u zahtjevu navodi kako će mu na temelju ugovora o doživotnom uzdržavanju, sklopljenog između njega i njegovih roditelja, pripasti dio imovine. Temeljem tog ugovora dužnosnik bi se trebao ukljižiti u vlastovnicu zemljišnjih knjiga kao vlasnik, a roditelji u teretovnici sa zabilježbom o ugovoru o doživotnom uzdržavanju. Slijedom navedenog, dužnosnik traži mišljenje Povjerenstva u vezi obveze podnošenja izvješća o imovinskom stanju dužnosnika povodom navedene okolnosti.

Uvidom u Registar dužnosnika utvrđeno je kako Ante Martinac obnaša dužnost općinskog načelnika Općine Sukošan od 29. svibnja 2017.g. te da je istu dužnost obnašao i u mandatu 2013. – 2017.

Odredbama članaka 8., 9. i 10. ZSSI-a propisana je obveza dužnosnika na obavještavanje Povjerenstva o svojoj imovini te imovini svoga bračnog ili izvanbračnog druga i malodobne djece, kao i obveza obavještavanja o izvorima i načinu stjecanja imovine. Člankom 8. stavkom 2. ZSSI-a propisano je da ako je tijekom obnašanja javne dužnosti došlo do bitne promjene glede imovinskog stanja, dužnosnici su dužni o tome podnijeti izvješće Povjerenstvu istekom godine u kojoj je promjena nastupila.

Sukladno članku 8. stavku 7. podstavku 1. ZSSI-a podaci o stečenoj imovini koju je dužnosnik dužan prijaviti Povjerenstvu obuhvaćaju, između ostalog, podatke o nekretninama stečenim kupoprodajom, zamjenom, darovanjem, unošenjem i izuzimanjem nekretnina iz trgovačkog društva, stečenim u postupku likvidacije ili stečaja, stečenim na temelju odluke suda ili drugog tijela, povratom imovine stečene u postupku denacionalizacije te na drugi način stečenim nekretninama od drugih osoba.

Stjecanje nekretnina predstavlja bitnu promjenu na imovini, neovisno o načinu stjecanja i vrijednosti nekretnina, pa je dužnosnik na temelju članka 8. stavka 2. ZSSI-a i povodom stjecanja prava vlasništva na nekretninama na temelju uzdržavanja dužan podnijeti Povjerenstvu izvješće o imovinskom stanju istekom godine u kojoj su nekretnine stečene.

 Zakon o obveznim odnosima („Narodne novine“ broj: 35/05., 41/08., 125/11., 78/15. i 29/18.) razlikuje ugovor o doživotnom uzdržavanju i ugovor o dosmrtnom uzdržavanja. Ovi ugovori imaju različite pravne učinke u pogledu trenutka u kojem davatelj uzdržavanja stječe imovinu pa su samim time i obveze dužnosnika u pogledu prijave promjena na imovini podnošenjem izvješća različite. Stoga je Povjerenstvo dužnosniku uputilo zahtjev za dopunu predmetnog mišljenja, u smislu da specificira o kakvom se ugovoru radi, odnosno da dostavi primjerak ugovora ili primjerak nacrta ugovora na koji se u predmetnom zahtjevu poziva. S obzirom da dužnosnik do dana davanja predmetnog mišljenja nije dostavio dopunu, Povjerenstvo daje načelno mišljenje o dužnosnikovim obvezama u oba spomenuta slučaja.

Ugovorom o doživotnom uzdržavanju, sukladno članku 579. Zakona o obveznim odnosima,obvezuje se davatelj uzdržavanja da će drugu stranu ili trećega (primatelja uzdržavanja) uzdržavati do njegove smrti, a druga strana izjavljuje da mu daje svu ili dio svoje imovine, s time da je stjecanje stvari i prava odgođeno do trenutka smrti primatelja uzdržavanja. Ugovor o doživotnom uzdržavanju mora biti sastavljen u pisanom obliku te ovjeren od suca nadležnog suda ili potvrđen (solemniziran) po javnom bilježniku ili sastavljen u obliku javnobilježničkog akta.

Dužnosnik dakle kod ugovora o doživotnom uzdržavanju stječe nekretnine koje su bile predmet ugovora u trenutku smrti primatelja uzdržavanja (zabilježbu ugovora može tražiti i prije) pa je dužnosnik stoga dužan istekom godine u kojoj je nastupila smrt primatelja uzdržavanja podnijeti izvješće o imovinskom stanju u kojem će prikazati navedenu bitnu promjenu na imovini.

Člankom 586. Zakona o obveznim odnosima propisano je da se ugovorom o dosmrtnom uzdržavanju obvezuje davatelj uzdržavanja da će drugu stranu ili trećega (primatelja uzdržavanja) uzdržavati do njegove smrti, a druga strana se obvezuje da će mu za života prenijeti svu ili dio svoje imovine. Davatelj uzdržavanja stječe stvari ili prava koja su predmet ugovora o dosmrnom uzdržavanju kad mu, na temelju toga ugovora, te stvari ili ta prava budu preneseni na zakonom predviđeni način stjecanja.

Kod ugovora o dosmrtnom uzdržavanju dužnosnik pak stječe nekretnine koje su bile predmet ugovora u trenutku kada mu, na temelju toga ugovora, prava na njima budu prenesena na zakonom predviđeni način stjecanja. Stoga je u ovom slučaju dužnosnik dužan istekom godine u kojoj je stekao nekretnine podnijeti izvješće o imovinskom stanju u kojem će prikazati navedenu bitnu promjenu na imovini.

Slijedom navedenoga, Povjerenstvo je dalo mišljenje kako je navedeno u izreci ovoga akta.

 PREDSJEDNICA POVJERENSTVA

 Nataša Novaković, dipl.iur.

Dostaviti:

1.Dužnosnik Ante Martinac, elektroničkom dostavom

2.Objava na internetskoj stranici Povjerenstva

3.Pismohrana